34.		Rozkazné konanie (§ 87 ZoP)
Regionálny úrad verejného zdravotníctva so sídlom v Nitre
Ul. A. Dubčeka č. 56, 949 01 Nitra
Č. j.: A/2023/00675/RÚVZ-2 
V Nitre dňa 26. 6. 2023
Vec: Rozkaz
Regionálny úrad verejného zdravotníctva so sídlom v Nitre, Ul. A. Dubčeka č. 56, 949 01 Nitra, ako príslušný prvostupňový správny orgán podľa ust. § 3 ods. 1 písm. c), § 6 ods. 1 v spojení s prílohou č. 1 a § 6 ods. 5 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov, v spojení s ust. zákona č. 372/1990 Zb. o priestupkoch v znení neskorších predpisov, zákona č. 71/1967 Zb. o správnom konaní v znení neskorších predpisov a ust. § 11 zákona č. 377/2004 Z. z. o ochrane nefajčiarov v znení neskorších predpisov, vydáva podľa ust. § 87 ods. 1 zákona č. 372/1990 Zb. o priestupkoch v znení neskorších predpisov tento
rozkaz:
Jozef Kremeň, bytom Petzvalova ul. č. 3380/77, 949 01 Nitra, sa uznáva vinným z priestupku na úseku ochrany nefajčiarov podľa § 7 ods. 1 písm. h) zákona č. 377/2004 Z. z. o ochrane nefajčiarov, ktorý spáchal tým, že dňa 29. 5. 2023 o 16.15 hod. v cukrárni na Ul. Osloboditeľov č. 6 v Nitre, fajčil na mieste, kde je to zakázané. Zákaz fajčenia je v cukrárni označený tabuľami.
Podľa ust. § 11 ods. 1 písm. b) zákona č. 377/2004 Z. z. o ochrane nefajčiarov sa Jozef Kremeň dopustil priestupku uvedeného v § 7 ods. 1 písm. h) citovaného zákona, preto sa mu za spáchaný priestupok ukladá pokuta vo výške 33 € (slovom tridsaťtri eur), ktorú je povinný uhradiť Regionálnemu úradu verejného zdravotníctva so sídlom v Nitre, na účet v Štátnej pokladnici č. .......................................... do 15 dní od právoplatnosti tohto rozkazu.
Odôvodnenie:
Regionálny úrad verejného zdravotníctva so sídlom v Nitre, Ul. A. Dubčeka č. 56, 949 01 Nitra vykonal dňa 29. 5. 2023 kontrolu dodržiavania zákona č. 377/2004 Z. z. o ochrane nefajčiarov v cukrárni na Ul. Osloboditeľov č. 6 v Nitre a zistil, že Jozef Kremeň, bytom Petzvalova ul. č. 3380/77, 949 01 Nitra, v miestnosti vyhradenej na konzumovanie výrobkov cukrárne, o 16.15 hod. fajčil napriek viditeľným tabuliam o zákaze fajčiť. Obvinený sa k veci vyjadril, že si nie je vedomý priestupku, nevedel, že porušuje zákon a tabule o zákaze fajčiť si nevšimol.
Zákon č. 377/2004 Z. z. o ochrane nefajčiarov je všeobecne platný právny predpis, dostupný všetkým občanom Slovenskej republiky. Aj umiestnenie tabúľ o zákaze fajčiť v miestnosti cukrárne je na miestach, kde ich nemožno prehliadnuť.
Na základe uvedeného mal správny orgán preukázané, že obvinený sa dopustil označeného priestupku, preto rozhodol tak, ako je uvedené vo výroku tohto rozkazu. Sankciu vo výške len 33 € uložil správny orgán s poukazom na to, že sa obvinený dopustil priestupku po prvý raz.
Poučenie:
Proti tomuto rozkazu možno podať odpor do 15 dní odo dňa doručenia na Regionálny úrad verejného zdravotníctva so sídlom v Nitre, Ul. A. Dubčeka č. 56, 949 01 Nitra.
Ak proti rozkazu nebude podaný odpor, rozkaz má účinky právoplatného rozhodnutia, ktoré nie je preskúmateľné súdom.
MUDr. Peter Holub, riaditeľ
Rozkaz dostanú:
–	Jozef Kremeň, Petzvalova ul. č. 3380/77, 949 01 Nitra
–	RÚVZ so sídlom v Nitre, Ul. A. Dubčeka č. 56, 949 01 Nitra
Poznámka
Zákon o priestupkoch pozná zjednodušené prerokovanie priestupku, a to blokové konanie (§ 84 vyššie spomínaného zákona), ktorého podstatnou náležitosťou je spoľahlivo zistený priestupok a skutočnosť, že obvinený z priestupku je ochotný pokutu zaplatiť.
Ďalšou formou skráteného konania je rozkazné konanie (§ 87 citovaného zákona). Aj v tomto prípade musí byť spoľahlivo zistený priestupok a musí byť nesporné, že sa ho dopustila konkrétna osoba.
Na zistenie skutočného stavu, nie je potrebné vykonať ďalšie dokazovanie.
V rozkaznom konaní možno prerokovať všetky priestupky ex offo, ale nie je možné prerokovať priestupky, ktoré sa prerokovávajú na návrh účastníka konania (§ 68 ods. 1 zákona o priestupkoch).
Rozkaz musí obsahovať tie isté náležitosti ako rozhodnutie o priestupku, vychádza sa z § 47 zákona o správnom konaní.
Oznamuje sa vždy písomne. Opravným prostriedkom nie je odvolanie, ale odpor, ktorý sa podáva správnemu orgánu, ktorý rozkaz vydal. Ak bol podaný voči rozkazu odpor, vec sa musí prerokovať v riadnom konaní a vydať rozhodnutie, proti ktorému je možné podať odvolanie.
Ak proti rozkazu nebol podaný odpor, má rozkaz účinky právoplatného rozhodnutia a po uplynutí doby na plnenie (zaplatenie pokuty) je exekučným titulom na exekučné konanie podľa zákona č. 233/1995 Z. z. o súdnych exekútoroch a exekučnej činnosti v znení neskorších predpisov.